ຊາວອີຈີບ ສືບຕໍ່ໄປລົງຄະແນນສຽງ ໃນການເລືອກຕັ້ງ ຮອບ 2 (ເບິ່ງສະໄລດ໌)
ຊາວອີຈິບ ຍັງພາກັນໄປລົງຄະແນນສຽງ ໃນການເລືອກຕັ້ງຮອບ 2 ຢູ່ໃນ 9 ເຂດຂອງປະເທດ
ການເລືອກຕັ້ງສະພາແຫ່ງຊາດຮອບທີສອງຂອງອີຈິບຍັງດຳເນີນຢູ່ຕໍ່ມາໃນວັນພະຫັດມື້ນີ້ໂດຍ ທີ່ພັກສາສະໜາອິສລາມ ມີຄວາມຫວັງທີ່ຈະເສີມຂະຫຍາຍໄຊຊະນະຢ່າງຖ້ວມລົ້ນ ທີ່ພວກເຂົາ ເຈົ້າໄດ້ຮັບໃນການເລືອກຕັ້ງຮອບທຳອິດແລ້ວນັ້ນ ຊາວອີຈິບໄດ້ພາກັນໄປປ່ອນບັດເປັນຈຳນວນຫຼວງຫຼາຍ ໃນມື້ວັນພຸດວານນີ້ ຊຶ່ງເປັນມື້ທຳອິດ ຂອງການປ່ອນບັດເປັນເວລາສອງມື້ ເພື່ອເລືອກເອົາສະມາຊິກເຂົ້າ ໄປນັ່ງຢູ່ໃນສະພາຕໍ່າ ທີ່ມີ ບ່ອນນັ່ງທັງໝົດ 498 ບ່ອນ ໄດ້ມີການປ່ອນບັດຢູ່ໃນ 9 ເຂດຂອງອີຈິບ ຮວມທັງ Aswan, Beni, Suef, Giza, Ismaila, Suez ແລະ Sohag ມີຊາວອີຈິບເກືອບ 19 ລ້ານຄົນ ທີ່ສາມາດໄປປ່ອນບັດ ໃນຮອບທີສອງ ການເລືອກຕັ້ງສະພາທີ່ມີທັງໝົດສາມຮອບດ້ວຍ ກັນ ພັກອິດສະຫຼະພາບແລະຄວາມຍຸຕິທຳຂອງກຸ່ມພະລາດອນພາບມຸສລິມແລະພັກສາສະໜາອິສ ລາມນິຍົມແນວທາງເດີມ al-Nour Salafi ທີ່ຢາກໃຫ້ປະເທດອີຈິບ ຢຶດໝັ້ນຢ່າງເຄັ່ງຄັດຢູ່ໃນ ກົດໝາຍຂອງສາສະໜາອິສລາມນັ້ນ ໄດ້ຄອບງຳການປ່ອນບັດຮອບທຳອິດ ທີ່ມີຂຶ້ນໃນທ້າຍ ເດືອນພະຈິກ ການປ່ອນບັດຮອບທີສາມ ຊຶ່ງຈະກວມເອົາ 9 ແຂວງທີ່ຍັງເຫຼືອຂອງອີຈິບນັ້ນຈະມີຂຶ້ນໃນຕົ້ນ ເດືອນມັງກອນປີຈະມານີ້